
	1.
	Anotācija (ex-ante)
1.3. Pašreizējā situācija, problēmas un risinājumi
	Iebildums
Lūdzam anotācijas 1.3. sadaļā izvērstāk pamatot noteikumu projektā paredzētos grozījumus Ministru kabineta 2022. gada 16. augusta noteikumos Nr. 510 "Valsts un Eiropas Savienības atbalsta piešķiršanas kārtība pasākumā "Atzītu ražotāju organizāciju plānu īstenošana" (turpmāk - noteikumi Nr. 510), norādot konkrētas problēmas un konkrētus risinājumus, kā arī sasaistot tos ar noteikumu projekta attiecīgajām normām. Kaut arī anotācijā vispārīgi minēts, ka izmaiņas ietver atsauču precizēšanu uz aktuālajiem normatīvajiem aktiem, iespēju saņemt priekšapmaksu pasākumā, kā arī iesniedzamo dokumentu precizēšanu, taču no minētā vien nav skaidrs, kādēļ projektā paredzēta, piemēram, noteikumu Nr. 510 6. punkta un 1. pielikuma svītrošana. Arī attiecībā uz noteikumu Nr. 510 9. punktā veiktajiem precizējumiem anotācijā nav rodams skaidrojums, kādēļ veikti tieši šādi precizējumi attiecībā uz iesniedzamajiem dokumentiem (piemēram, vai tie veikti tādēļ, ka attiecīgie dokumenti jau ir Lauku atbalsta dienesta rīcībā). Savukārt par noteikumu Nr. 510 7. un 8. punkta grozīšanu nav skaidrs, kāda vispār ir izmaiņu nepieciešamība un vai ir veiktas izmaiņas pēc būtības (piemēram, attiecībā uz to, par ko piešķir atbalstu) vai tikai redakcionālas izmaiņas. Attiecīgi lūdzam anotācijā izvērstāk pamatot un skaidrot projektā paredzēto grozījumu nepieciešamību.
Piedāvātā redakcija
-
	Renāte Luīze Cietvīra (TM)

	2.
	Anotācija (ex-ante)
1.3. Pašreizējā situācija, problēmas un risinājumi
	Iebildums
Saskaņā ar Lauku atbalsta dienesta mājaslapā pieejamo informāciju (sk. https://www.lad.gov.lv/lv/katalogs/atzitu-razotaju-organizaciju-planu-istenosana?utm_source=https%3A%2F%2Fwww.google.com%2F), kā arī Lauku atbalsta dienesta paziņojumu oficiālajā izdevumā "Latvijas Vēstnesis" (OP 2024/4.PD2, 5.01.2024., Nr. 4, pieejams elektroniski: https://www.vestnesis.lv/op/2024/4.PD2) jau 2024. gada 5. janvārī ir izsludināta trešās kārtas projektu iesniegumu pieņemšana, kas notiks no 2024. gada 5. februāra līdz 2024. gada 15. jūnijam. Ņemot vērā, ka projekts šobrīd ir saskaņošanas stadijā un visticamāk stāsies spēkā tikai pēc 2024. gada 5. februāra, lūdzam kontekstā ar iepriekš minēto sniegt anotācijā skaidrojumu par projekta ietekmi uz atbalsta pretendentiem un to sagatavotajiem un jau, iespējams, projekta spēkā stāšanās laikā iesniegtajiem projektu iesniegumiem trešajā kārtā. Saistībā ar minēto lūdzam arī aizpildīt anotācijas 2. sadaļu.
Piedāvātā redakcija
-
	Renāte Luīze Cietvīra (TM)

	3.
	Noteikumu konsolidētā versija
7. Atbalstu piešķir par ražošanas un tirdzniecības plānā paredzētajiem darbību rezultātiem, atbilstoši izpildi apliecinošiem dokumentiem. 
	Iebildums
Lūdzam izvērtēt, vai nav precizējams projekta 4. vai 6. punkts (noteikumu Nr. 510 4. vai 7. punkts) attiecībā uz to, par ko tieši piešķir atbalstu. Proti, noteikumu 4. punkts noteic, ka atbalstu piešķir, "lai kompensētu tāda regulas Nr. 1379/2013 28. pantā minētā ražošanas un tirdzniecības plāna sagatavošanas un īstenošanas izmaksas, par kura īstenošanu apstiprināts gada ziņojums [..]", savukārt 7. punkts noteic, ka "atbalstu piešķir par ražošanas un tirdzniecības plānā paredzētajiem darbību rezultātiem [..]", kas, šķiet, nav viens un tas pats. Attiecīgi aicinām precizēt vai arī sniegt skaidrojumu, kādēļ precizējums nav nepieciešams.
Piedāvātā redakcija
-
	Renāte Luīze Cietvīra (TM)

	4.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Anotācijas 1.3. sadaļā minēts: "Paredzēta arī iespēja saņemt priekšapmaksu saskaņā ar Ministru kabineta 2023. gada 7. marta noteikumu Nr. 113 "Valsts un Eiropas Savienības atbalsta piešķiršanas, administrēšanas un uzraudzības vispārējā kārtība lauku un zivsaimniecības attīstībai" 47. punktu, projekta iesniegumā norādot, kuri sasniedzamie rādītāji tiks izpildīti un kuri dokumenti to apliecinās." Attiecīgi aicinām izvērtēt, vai nav nepieciešams precizēt projekta 8. punktā izteikto noteikumu Nr. 510 9.1.2. apakšpunktu, paredzot iespēju projekta iesniegumā norādīt attiecīgu informāciju atkarībā no tā, vai atbalsta pretendents pieprasa priekšapmaksu. Paužam bažas, ka anotācijā minētais, šķiet, neizriet no projekta 9.1.2. apakšpunkta redakcijas ("pierāda rezultatīvo rādītāju izpildi"). Attiecīgi aicinām izvērtēt un precizēt projektu vai sniegt skaidrojumu.
Piedāvātā redakcija
-
	Renāte Luīze Cietvīra (TM)

	5.
	Noteikumu konsolidētā versija
9.1.1. vispārēju informāciju par atbalsta pretendentu;
	Priekšlikums
Aicinām izvērtēt iespēju projekta 8. punktā (noteikumu Nr. 510 9.1.1. apakšpunktā) precizēt vai anotācijā skaidrot, kas ir saprotams ar "vispārējo informāciju par atbalsta pretendentu" (proti, kāda informācija ietilpst vispārējā informācijā par atbalsta pretendentu), vai arī skaidrot normas tvērumu anotācijā.
Piedāvātā redakcija
-
	Renāte Luīze Cietvīra (TM)

	6.
	Noteikumu konsolidētā versija
9.1 Pēc gada ziņojuma apstiprināšanas Lauku atbalsta dienests pārliecinās par projekta iesniegumā norādīto rezultatīvo rādītāju procentuālo izpildi. Ja nav izpildīts šo noteikumu 8. punktā minētais nosacījums, Lauku atbalsta dienests pieņem lēmumu par saistību pārtraukšanu saskaņā ar normatīvajiem aktiem par valsts un Eiropas Savienības atbalsta piešķiršanas, administrēšanas un uzraudzības vispārējo kārtību lauku un zivsaimniecības attīstībai.
	Priekšlikums
Aicinām izvērtēt un precizēt projektu vai skaidrot projekta 9. punktā ietverto noteikumu Nr. 510 9.1 punkta nepieciešamību, ņemot vērā Ministru kabineta 2023. gada 7. marta noteikumos Nr. 113 "Valsts un Eiropas Savienības atbalsta piešķiršanas, administrēšanas un uzraudzības vispārējā kārtība lauku un zivsaimniecības attīstībai" jau ietverto vispārīgo regulējumu (sk. 68. punktu). Aicinām arī izvērtēt un skaidrot, vai gadījumā, ja nav izpildīts noteikumu 8. punktā minētais nosacījums, Lauku atbalsta dienests var pieņemt tikai viena veida lēmumu (proti, 9.1 punktā minēto lēmumu par saistību pārtraukšanu) neatkarīgi no apstākļiem (piemēram, ir vai nav bijusi piešķirta priekšapmaksa). Attiecīgi aicinām izvērtēt un, ja nepieciešams, precizēt projektu, ietverot vispārīgāku norādi uz pieņemamo lēmumu, vai sniegt skaidrojumu. 
Piedāvātā redakcija
-
	Renāte Luīze Cietvīra (TM)



